Smart City Malta qed timtela bl-attività kummerċjali u sal-aħħar tas-sena qed tippjana li l-uffiċini kollha li huma lesti ikunu inkrew. Tħabbar li anke l-kumpanija internazzjonali IBM ser tiftaħ l-uffiċini f’Malta fix-xhur li ġejjin. Dan sar magħruf waqt żjara li l-Prim Ministru Joseph Muscat għamel fi Smart City. Smart City Malta irnexxielha li fl-aħħar 14-il xahar iżżid ir-rata ta’ okkupanza fil-blokok li għandha lesti minn 15 għal għal 70 fil-mija. Il-kap Eżekuttiv ta’ Smart City Malta Anthony Tabone qal li l-kumpanija li fiha l-Gvern għandu sehem minoritarju, qed tistma li sal-aħħar tas-sena tkun kriet l-ispazji kollha li huma lesti. Is-Sur Tabone qal li l-kumpanija hija sodisfatta bil-koperazzjoni li qed issib mill-Gvern. Qal li issa l-proġett ser jissokta b’fażijiet oħrajn. Il-Prim Ministru Joseph Muscat qal li l-proġett ta’ Smart City kellu bżonn impenn ġdid anke minn naħa tal-Gvern. Il-Prim Ministru semma s-suċċess tal-ispazji miftuħa li fuqhom intefqu mat-€30 miljun fosthom il-Laguna Walk li fi tmiem il-ġimgħa waħda zaruha mal-20,000 ruħ. Dr Muscat qal li s-suċċess ta’ Smart City fl-aħħar sena sar għaliex il-Gvern ħadem qrib il-kumpanija minn Dubaj. Il-Prim Ministru żied jgħid li dan mhux każ iżolat għaliex bħalissa f’pajjiżna għal kull żewġ negozji li jgħalqu qed jiftħu tlett negozji ġodda.